﻿ Skuffelse for både Dinamarca y España i VM - Costa Posten
Liselotte d. 2. juli 2018
Til stor skuffelse røg både Danmark og Spanien ud af verdensmesterskabet i fodbold søndag.
Der var en god portion held med, da kroaterne i aftes sendte Danmark ud af VM efter straffesparkskonkurrence. Det erkender holdets landstræner, Zlatko Dalic.
»Du må gøre dig fortjent til at være heldig, og holdet gjorde sig fortjent til det. Uden held kan du ikke gøre noget i livet«, siger Dalic ifølge ritzau.
I kvartfinalen møder Kroatien de russiske værter, der overraskende sendte Spanien, VM-vinderen fra 2010, ud i 1/8-finalen, ligeledes efter straffesparkskonkurrence.
Zlatko Dalic gør sit for ikke at lægge for stor en favoritrolle over på sine spillere.
»Jeg vil sige til mine spillere, at vi skal spille mod det bedste hold ved VM. Vi må ikke blive arrogante. Det bliver en stor test for os«, siger han.
Nederlaget mod russerne blev den sidste kamp på landsholdet for Andres Iniesta, der umiddelbart efter den store skuffelse meddelte, at han stopper.
»Det var ikke en god måde at sige farvel på, men sådan er fodbold og livet. Jeg stopper med en grim smag i munden. Vi dummede os, fordi vi ikke formåede at gå videre«, siger Iniesta ifølge AFP.
34-årige Iniesta nåede 131 landskampe for Spanien og har en VM-titel (2010) og to EM-titler (2008 og 2012) på CV’et.
Han stopper også i FC Barcelona og fortsætter i stedet klubkarrieren i japanske Vissel Kobe.
Vi, her på redaktionen, ønsker både Dinamarca y España bedre held i Qatar i 2022!